অৱশেষত এয়া যে ভূগৰ্ভত থকা আৰ্চেনিক আৰু ফ্লোৰাইডৰ বাবে হৈছে সেয়া স্পষ্ট হৈ পৰিল ৷ চৰকাৰী ভাৱে অনুসন্ধান চলাই আৰ্চেনিক আৰু ফ্লোৰাইডৰ সন্ধান পোৱা দমকলবোৰত ৰঙা চিহ্ন দিয়া হল৷ পানীৰ বাবে আন এক সংগ্ৰাম ইয়াৰ পিছতে গাওঁবাসীয়ে বিশুদ্ধ খোৱাপানী বাবে আৰম্ভ কৰিবলগীয়া হ ’ ল অন্য এক নতুন সংগ্ৰাম। চৰকাৰে ৰূপায়ন কৰি থকা জলজীৱন মিছন এই গাওঁখনত বৰ্তমানলৈ সফলভাৱে ৰূপায়ন নোহোৱাৰ বাবে বহু মানুহে লাভ কৰা নাই বিশুদ্ধ খোৱা পানী। সম্প্ৰতি বালিতাৰা গাৱত প্ৰায় ২০০ মানুহ দুৰাৰোগ্য কৰ্কট ৰোগত ভুগি থকাৰ উপৰি ইয়াৰে বহু কেইজনৰ ইতিমধ্যে মৃত্যু হৈছে বুলিও বৰ্মনে সদৰী কৰে৷ বালিতাৰা গাৱৰ গাওঁবুঢ়াক এই সম্পৰ্কে কৰা প্ৰশ্নৰ উত্তৰত তেওঁ কয়, “ গাওঁখনৰ ভুগৰ্ভত আৰ্ছেনিক আৰু ফ্ল ’ ৰাইড পোৱাৰ পিছত চৰকাৰে বিশুদ্ধ খোৱাপানী যোগান ধৰিছে যদিও এই প্ৰচেষ্টাই কিন্তু এই পৰ্যন্ত আটাইখিনি মানুহক সামৰিব পৰা নাই৷ চৰকাৰে গাওঁখনত ৫ কোটি টকাৰ প্ৰকল্প লৈছে যদিও ইয়াৰ বহু কাম এতিয়াও সম্পূৰ্ণ হৈ উঠা নাই৷ তেওঁ দুখেৰে আৰু জনায় যে ৪ বছৰ পূৰ্বে বলিতাৰা গাওঁত একেলগে বহু মানুহৰ কৰ্কট ৰোগত মৃত্যু হৈছিল৷ ইফালে বনভাগ বতাহঘিলা নাহেৰবাৰী হাইস্কুলৰ প্ৰধান শিক্ষক হিতেশ বৰ্মনে বালিতেৰাৰ দুখৰ কাহিনী বৰ্ণনা কৰি কয় যে সম্প্ৰতি গাওঁখনৰ নতুন প্ৰজন্ম শংকিত হৈ পৰিছে৷ কোন মানুহৰ কি দুৰাৰোগ্য ৰোগ দেখা দিব তাক লৈ প্ৰতিজন মানুহ চিন্তাক্লিষ্ট হৈ থাকে৷ তেওঁ বাস কৰা বালিতাৰাৰ ন-খাট চুবুৰীৰ প্ৰতিঘৰ মানুহৰ এজনকৈ কৰ্কট ৰোগত আক্ৰান্ত হৈছে৷ বিগত ৩০ বছৰত তেওঁৰ নিজৰ পৰিয়ালৰে ৪ জনকৈ লোক এই ৰোগত আক্ৰান্ত হৈ মৃত্যুমুখত পৰিছে৷ উল্লেখ্য যে চৰকাৰীভাৱে পানী পৰীক্ষা কৰাৰ সময়ত ৯৯% ফ্ল ’ ৰাইড পোৱা গৈছিল৷ চৰকাৰে গাওঁখনক ইতিমধ্যে আদৰ্শ গাওঁ ঘোষণা কৰিছে যদিও গাওঁখনত যোগান ধৰা পানী পুনৰ পৰীক্ষণৰ ব্যৱস্থা কৰা হোৱা নাই৷ যোগান ধৰা পানী কিমান বিশুদ্ধ সেয়াও সন্দেহজনক। ভূগৰ্ভস্থ জলভাণ্ডাৰত বিষাক্ত ৰাসায়নিক দ্ৰব্যৰ সন্ধান পোৱাৰ পিছত চৰকাৰীভাৱে গাৱঁৰ কেবাটাও দমকলৰ পৰা পানী নিষ্কাশন নিষিদ্ধ কৰা হ ’ ল। কিন্তু প্ৰায় ৫০০০ জনসংখ্যাৰ এই গাঁৱত প্ৰয়োজন দৈনিক ৫ লাখ লিটাৰ পানীৰ। চৰকাৰীভাবে চাৰিটাকৈ প্ৰদূষণমুক্ত খোৱাপানী যোগান প্ৰকল্প মুকলি কৰা হ ’ ল যদিও গাঁৱৰ চাহিদা পূৰণ কৰিবলৈ এই প্ৰকল্পকেইটা এতিয়াও অপাৰগ।